Time's Up

**Time's Up**, շահույթ չհետապնդող կազմակերպություն, որը գումար է հավաքում սեռական ոտնձգությունների զոհերին աջակցելու համար։ Խումբը հիմնադրվել է 2018 թվականի հունվարի 1-ին հոլիվուդյան հայտնիների կողմից՝ ի պատասխան Վայնշտեյնի էֆեկտի և *[[Me Too]]* շարժման։ 2020 թվականի հունվարի դրությամբ կազմակերպությունը հավաքել է 24 միլիոն դոլար նվիրատվություն։

*Time's Up*-ը համագործակցում էր Կանանց իրավունքի ազգային կենտրոնի հետ՝ ստեղծելու *Time's Up իրավական պաշտպանության հիմնադրամը* *([[Անգլերեն|անգլ]].* TULDF*)*, որը իրավական և մեդիա աջակցություն է տրամադրում այն անձանց, ովքեր աշխատավայրում ենթարկվել են գենդերային խտրականության, օրինակ՝ սեռական ոտնձգությունների։ *Time's Up* հիմնադրամը գումար է հավաքում *TULDF*-ի համար։

Կազմակերպությունը քննադատությունների է արժանացել այն բանից հետո, երբ հայտնի է դարձել, որ նրա ղեկավարությունը ներգրավված է եղել Էնդրյու Կուոմոյի կողմից սեռական ոտնձգություններիմասին մեղադրանքները կոծկելու փորձի մեջ։ 2021 թվականի սեպտեմբերին, ի պատասխան ստացված քննադատությունների, Time's Up-ը լուծարել է իր 71 անդամից բաղկացած խորհուրդը, որը ներառում էր մի քանի հայտնի դերասաններ։ Հայտարարվել էր նաև, որ ղեկավարության խորհուրդն ամբողջությամբ հրաժարական է տալու և փոխարինվելու է։

## Պատմություն
### Նախապատմություն և հիմք
*Time's Up* կազմակերպությունը գումար է հավաքում սեռական ոտնձգությունների զոհերին աջակցելու համար։ Այն հիմնադրվել է 2018 թվականի հունվարի 1-ին Հոլիվուդի հայտնի կանանց կողմից՝ ի պատասխան Հարվի Վայնշտեյնի կողմից սեռական բռնության դեպքերի և *Me Too* շարժման տարածման։

2017 թվականի հոկտեմբերի սկզբին Հարվի Վայնշտեյնին առաջադրված սեռական բռնության վերաբերյալ տարածված մեղադրանքների հրապարակումից հետո, մեծ թվով կանայք սոցիալական ցանցերում նկարագրել են սեռական ոտնձգությունների իրենց դեպքը՝ օգտագործելով *#MeToo* հեշթեգը։ Այդ պահին Լոս Անջելեսում կին-գործակալների մի փոքր խումբ հավաքվել էր սեռական ոտնձգությունների խնդիրների լուծումներ գտնելու համար։ Այդ խումբն արագորեն ընդլայնվել է՝ հասնելով 150 մասնակցի, և սկսել է անցկացնել շաբաթական հանդիպումներ և հաճախակի սեմինարներ՝ քննարկելու համապատասխան հարցերն ու լուծումները։

#### Բաց նամակ 2018 թվականի հունվարին
*Time's Up*-ը մեկնարկվել է 2018 թվականի հունվարին, երբ *Time's Up*-ի հիմնադիրները բաց նամակ են հրապարակել *[[The New York Times]]*-ում և Լոս Անջելեսի *La Opinión* իսպանալեզու թերթում գովազդի տեսքով։ Նամակը ստորագրողների թվում էին Շոնդա Ռայմսը, Ջեսիկա Քեփշոուն, Քեյթ Քեփշոուն, Ավա Դյուվերնեյը, Ռիզ Ուիզերսփունը և Նատալի Փորտմանը, ինչպես նաև զվարճանքի արդյունաբերության այլ բարձրաստիճան կանայք։ Բաց նամակում *Time's Up*-ը հայտարարել է, որ իր նպատակն է պաշտպանել կանանց սեռական բռնությունից։ Խումբը հայտարարել է *Time's Up իրավական պաշտպանության հիմնադրամի* ստեղծման մասին, որը ղեկավարվում է Կանանց իրավունքի ազգային կենտրոնի կողմից։ *Time's Up*-ը նաև հայտարարել է, որ կլինեն օրենքներ, որոնք պատժելու են այն ընկերություններին, որոնք միջոցներ չեն ձեռնարկում մշտական սեռական ոտնձգությունների դեմ։

Մինչև 2018 թվականի հունվարի 7-ը մոտ 15 միլիոն դոլար էր հավաքվել *Time's Up իրավական պաշտպանության հիմնադրամի* համար։

#### Բողոքարկումներ մրցանակաբաշխության ժամանակ
Հունվարի 1-ի գովազդը նաև կոչ էր անում կանանց «Ոսկե գլոբուս» 75-րդ մրցանակաբաշխությանը սև հագնել և խոսել սեռական բռնության մասին։ *Time's Up*-ի որոշ անդամներ մրցանակաբաշխությանը բերել էին ակտիվիստների և խմբի անունով կոճակներ էին կրել։ Միջոցառման ժամանակ Օփրա Ուինֆրին իր ելույթում խոսել է Time's Up-ի մասին։

60-րդ ամենամյա «Գրեմմի» մրցանակաբաշխությունը տեղի է ունեցել նույն տարվա հունվարին։ Մրցանակաբաշխության ժամանակ մի քանի երաժշտական կատարողներ հագել էին հատուկ հագուստ՝ *Time's Up*-ին աջակցելու համար։ Լեդի Գագան, Լանա Դել Ռեյը, Կեշան և Սինդի Լոպերը կրում էին սպիտակ կամ ամբողջովին սև հագուստներ, իսկ Լորդը ընտրել էր Ջեննի Հոլցերի աշխատանքից հատված, որը տպված էր բացիկի վրա և կարված էր նրա զգեստի հետևի մասում։ Մրցանակաբաշխության ժամանակ Ժանել Մոնեն ելույթ է ունեցել՝ հղում անելով *Time's Up*-ին՝ կոչ անելով հավասարեցնել երաժշտական արդյունաբերությունում վարձատրությունը և վերջ տալ սեռական ոտնձգություններին։ Նույն թվականի մարտին Լոնդոնում BAFTA 2018 կինոմրցանակաբաշխության ժամանակ ներկաներից մի քանիսը կրել են հագուստ և *Time's Up*-ի կրծքանշաններ։

### Վաղ աճ և զարգացում
*Time's Up* կազմակերպությունն ի սկզբանե ֆինանսավորվել է Շոնդա Ռայմսի և Քեթի Մաքգրատի ներդրումներով, ինչը թույլ է տվել նրան վարձել յոթ հաստիքային աշխատակիցների։ Ըստ *[[Los Angeles Times]]*-ի՝ խումբը ի սկզբանե ստեղծվել է որպես ժողովրդավարական կոլեկտիվ։ 2018 թվականի վերջին Լիզա Բորդերսը՝ ''WNBA''-ի նախկին նախագահ և Կոկա-Կոլայի նախկին ղեկավար, նշանակվել է *Time's Up*-ի առաջին նախագահ և գլխավոր տնօրեն։ 2019 թվականի փետրվարի 18-ին նա լքել է իր պաշտոնը այն բանից հետո, երբ նրա որդին մեղադրվել է սեռական ոտնձգությունների մեջ։ Թինա Չենը, որը նախկինում զբաղեցնում էր Միշել Օբամայի աշխատակազմի ղեկավարի և Սպիտակ տան կանանց և աղջիկների հարցերով խորհրդի գործադիր տնօրենի պաշտոնը, 2019 թվականի հոկտեմբերին նշանակվել է գլխավոր տնօրեն։

2018 թվականի հոկտեմբերին Time's Up-ը հավաքել էր 22 միլիոն դոլար Times Up իրավական պաշտպանության հիմնադրամի համար։

2019 թվականի հունվարին կազմակերպությունը հայտարարել է իր *4% մարտահրավերի* մասին՝ խնդրելով արտադրական ընկերություններին ցույց տալ իրենց պատրաստակամությունը առաջիկա 18 ամիսների ընթացքում լիամետրաժ ֆիլմում կին ռեժիսորի հետ աշխատելու համար։ Universal Pictures-ը, MGM Studios-ը, Paramount Pictures-ը և Amazon Studios-ը հայտարարել են այս մարտահրավերին իրենց աջակցության մասին։ Օգտագործելով Մելինդա Գեյթսի ֆինանսավորումը՝ 2020 թվականին կազմակերպությունը ստեղծել է *Time's Up Impact Lab*-ը՝ ուսումնասիրելու, թե ինչպես լավագույնս կանխել խտրականությունն ու սեռական ոտնձգությունները աշխատավայրում։ 2020 թվականի սեպտեմբերին *Time's Up Foundation*-ը սկսել է «Time' s Up, Measure Up» նախագիծը, որը Time's Up Impact Lab-ի նախագիծն է՝ ուսումնասիրելու համաճարակի և տնտեսական ճգնաժամի ազդեցությունը կանանց վրա։

Նույն թվականին *Time's Up Now*-ը սկսել է «We Have Her Back» կոչվող արշավը, որի նպատակն էր աջակցել կին քաղաքական թեկնածուներին։

## Առաքելություն
Կազմակերպության առաքելությունն է քարոզել և իրականացնել արշավներ՝ ուղղված աշխատավայրում խտրականության և ոտնձգությունների դեմ պայքարին։  Բացի դա, կազմակերպությունը դրամահավաք է անցկացնում *Time's Up իրավական պաշտպանության հիմնադրամի* համար, որպեսզի դրամական աջակցություն տրամադրի աշխատավայրում սեռական խտրականության զոհերին, հատկապես ցածր աշխատավարձ ստացողներին և «գունավոր բնակչությանը», որպեսզի նրանք կարողանան դիմել դատարան։

## Քննադատություն
2020 թվականի հունվարին հիմնադիր-հովանավոր Օփրա Ուինֆրին հայտարարել է, Ռասել Սիմոնսի մեղադրողներին նվիրված *On The Record* վավերագրական ֆիլմի գործադիր պրոդյուսերի պաշտոնից հրաժարվելու մասին։ Դրանից անմիջապես հետո Time's Up Now-ը և Time's Up Legal Defense Fund-ը (TULDF) խնդրել են ստորագրել նամակ՝ ի պաշտպանություն մեղադրողների.TULDF-ը ստորագրել է նամակը, իսկ Time's Up Now-ը հրաժարվել է։

Time's Up-ի աշխատակիցները քննադատում էին կազմակերպությանը ղեկավարների աշխատավարձերի վրա որոշ միջոցներ ծախսելու համար։ Ըստ The Daily Beast-ի 2021 թվականի ապրիլի զեկույցի, աշխատակիցները քննադատել են կազմակերպության ղեկավարությանը «հզոր քաղաքական դաշնակիցներին հարգանքի համար»։

### Մեղադրանքներ Էնդրյու Կուոմոյին սեռական ոտնձգության համար
2021 թվականի օգոստոսի 9-ին Time's Up-ի նախագահ Ռոբերտա Կապլանը հրաժարական է տվել կազմակերպության տնօրենների խորհրդի նախագահի պաշտոնից այն բանից հետո, երբ Նյու Յորքի այն ժամանակվա նահանգապետ Էնդրյու Կուոմոյի կողմից կանանց նկատմամբ սեռական ոտնձգությունների մեղադրանքները հետաքննող զեկույցից հետո ասվել էր, որ նա ներգրավված է եղել Կուոմոյի նախկին օգնականին վարկաբեկելու փորձի մեջ։ Լինդսի Բոյլանը՝ բազմաթիվ կանանցից առաջինը, ով Կուոմոյին մեղադրել է սեռական ոտնձգությունների մեջ։ Նյու Յորքի գլխավոր դատախազ Լետիտիա Ջեյմսի հետաքննությունը պարզել է, որ Կապլանը տեսել է չհրապարակված հոդված, որում մեղադրում էին ինչ-որ կնոջ, ով ենթադրաբար ոտնձգությունների է ենթարկվել Կուոմոյի կողմից։ Այս մեղադրանքները 2021 թվականի օգոստոսի 26-ին Time's Up-ի գլխավոր տնօրեն Թինա Չենի հրաժարականի պատճառ են դարձել։

Ավելի ուշ՝ 2021 թվականի սեպտեմբերի 10-ին, Time's Up-ը լուծարել է իր ամբողջ խորհուրդը և հայտարարել, որ կառավարման խորհրդի բոլոր անդամները հրաժարական կտան և կփոխարինվեն 30 օրվա ընթացքում։ 2021 թվականի նոյեմբերին ժամանակավոր նախագահ և գլխավոր տնօրեն Մոնիֆա Բանդելեն լքել է իր պաշտոնը, իսկ Time's Up-ը հայտարարել է, որ կփոխարինի իր բոլոր ներկայիս աշխատակիցներին 2022 թվականի սկզբին։

## Կազմակերպություն
Մինչև 2021 թվականի օգոստոսը Թինա Չենը եղել է Time's Up Now սոցիալական բարեկեցության կազմակերպության և Time's Up հիմնադրամի նախագահն ու գործադիր տնօրենը։ Տնօրենների խորհրդում ներառվում են Նինա Շոուն, Եվա Լոնգորիան, Քեթի Մակգրաթը, Շոնդա Ռայմսը և Ջուրնի Սմոլեթը։ Խորհրդի նախկին անդամներից էր Կապլանը։

Time's Up Legal Defense Fund-ը (TULDF) հիմնադրվել է Կապլանի և Չենի կողմից և կառավարվում է Կանանց իրավունքների ազգային կենտրոնի կողմից, որը համարվում է և՛ հիմնադրամի հիմնադիրը և՛ ղեկավարը։ TULDF-ի տնօրենը Շարին Թեջանին է։ Հիմնադրամը իրավական և մեդիա աջակցություն է տրամադրում այն անձանց, ովքեր աշխատավայրում ենթարկվել են գենդերային խտրականության, օրինակ՝ սեռական ոտնձգությունների։ 2018 թվականին օրինական պաշտպանության հիմնադրամի համար գումար հավաքելու GoFundMe նախնական արշավը երկու ամսում հավաքել է 21 միլիոն դոլար։ The New York Times-ը TULDF-ն անվանել է «թանկարժեք քար»։

Time's Up-ը նաև ձևավորել և վերահսկել է մի քանի արդյունաբերական խմբեր՝ Time's Up Entertainment, Time's Up Tech, Time's Up Advertising և Time's Up Healthcare։

2020 թվականի հունվարի դրությամբ կազմակերպությունը հանգանակել է $24 միլիոն դոլար նվիրատվություն։

## Ծանոթագրություններ

Կատեգորիա:Բռնություն կանանց նկատմամբ
Կատեգորիա:2018 հիմնադրված կազմակերպություններ
Կատեգորիա:ԱԽՎ նախագծի հոդվածներ